F’ittra pastorali għall-festa ta’ Santa Maria, l-Isqof ta’ Għawdex Mario Grech tkellem dwar is-sesswalità u l-edukazzjoni sesswali. Huwa  saħaq fuq il-valur tal-imħabba fir-relazzjonijiet sesswali waqt li insista li fl-istupru, fil-pornografija, fil-prostituzzjoni u fl-abbuz tat-tfal m’hemmx u ma jistax ikun hemm imħabba ġenwina. L-Isqof ta’ Għawdex Mario Grech sejjaħ ir-relazzjoni sesswali linġwaġġ ta’ imħabba li għandha bżonn li tingħata tifsira ġenwina. L-Isqof Grech qal li kuntrarju għall-imħabba ġenwina, l-istupru, il-prostituzzjoni, il-pornografija u l-pedofelija ma fihom ebda ħjiel ta’ mħabba. Qal li l-Knisja għandha dak li sejjaħ il-Vanġelu tas-Sesswalità iżda fl-istess ħin tirrikonoxxi d-diffikultà li s-sesswalità tħabbat liż-żgħażagħ, lill-miżżewġin u anke lir-reliġjużi. Sostna iżda li bl-għajnuna ta’ Kristu u b’direzzjoni mir-regoli morali, il-bniedem mhux biss jista’ jikkontrolla s-sesswalità iżda jagħtiha direzzjoni biex iħobb lilu nnifsu u lil ħaddieħor b’mod ġenwin. Spjega li ħafna jaħsbu li fir-relazzjoni sesswali ser isibu l-kuntentizza iżda wara indunaw li internament ħassewhom vojta. L-Isqof Grech ikkwota studju li sar minn Dar Ġużeppa Debono li żvela li ħafna drabi l-imġiba sesswali mħarbta tal-adolexxenti hija riżultat tan-nuqqas ta’ imħabba li qed jesperjenzaw fil-familja, l-iskola u anke fis-soċjetà. L-Isqof Grech spjega li fl-esperjenza tiegħu jara li dawk li jagħżlu li jikkontrollaw is-sesswalità bil-moralità jaraw kemm huwa importanti l-valur tal-kastità. Spejga li l-kastità ma tfissirx li wieħed ma jkollux relazzjoni sesswali iżda li jikkontrolla l-passjonijiet tiegħu biex jgħix fil-paċi. L-Isqof Grech appella lill-ġenituri biex jagħtu edukazzjoni ċara lill-uliedhom tar-responsabiltà li ġġorr magħha r-relazzjoni sesswali. Għalkemm irrikonoxxa li l-edukaturi qed jagħmlu xogħol tajjeb qal li jekk l-edukazzjoni sesswali tkun biss fuq livell xjentifiku u tekniku, iż-żgħażagħ ser ibatu fuq livell psikoloġiku, affettiv, socjali u anke spiritwali.